CELEX: 62016TN0047
Language: el
Date: 2016-02-02 00:00:00
Title: Υπόθεση T-47/16: Προσφυγή-αγωγή της 2ας Φεβρουαρίου 2016 — Sigma Orionis κατά REA

14.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 98/58
            
         Προσφυγή-αγωγή της 2ας Φεβρουαρίου 2016 — Sigma Orionis κατά REA
   (Υπόθεση T-47/16)
   (2016/C 098/74)
   Γλώσσα διαδικασίας: γαλλική
   
      Διάδικοι
   
   
      Προσφεύγουσα-ενάγουσα: Sigma Orionis SA (Valbonne, Γαλλία) (εκπρόσωποι: S. Orlandi και T. Martin, δικηγόροι)
   
      Καθού-εναγόμενος: Εκτελεστικός Οργανισμός Έρευνας (ΕΟΕ)
   
      Αιτήματα
   
   Η προσφεύγουσα-ενάγουσα ζητεί από το Γενικό Δικαστήριο:
   Nα κρίνει και να αποφασίσει:
   
               —
            
            
               ότι ο ΕΟΕ δεν τήρησε τις συμβατικές υποχρεώσεις που απορρέουν από τη σύμβαση επιχορηγήσεως H2020, αναστέλλοντας την καταβολή του συνόλου των οφειλόμενων πληρωμών στην προσφεύγουσα-ενάγουσα βάσει παρανόμως καταρτισθείσας εκθέσεως έρευνας της Ευρωπαϊκής Υπηρεσίας Καταπολέμησης της Απάτης (OLAF),
            
         
               —
            
            
               επικουρικώς, να διατάξει τον διορισμό πραγματογνώμονα με σκοπό να προσδιορισθούν τα αναμφισβήτητα οφειλόμενα ποσά στην προσφεύγουσα-ενάγουσα, βάσει της επίμαχης συμβάσεως επιχορηγήσεως.
            
         Κατά συνέπεια, να καταδικάσει τον καθού-εναγόμενο:
   
               —
            
            
               να καταβάλει τα οφειλόμενα ποσά βάσει της συμβάσεως επιχορηγήσεως H2020, ύψους 425 406,25 ευρώ, προσαυξημένα, σύμφωνα με το άρθρο 21.11.1, με τόκους υπερημερίας, από την ημερομηνία κατά την οποία έπρεπε να καταβληθούν τα ποσά αυτά, με το επιτόκιο που καθορίζει η Ευρωπαϊκή Κεντρική Τράπεζα (ΕΚΤ), για τις κύριες πράξεις αναχρηματοδοτήσεως, προσαυξημένο κατά 3,5 μονάδες,
            
         
               —
            
            
               να καταβάλλει αποζημίωση στην προσφεύγουσα-ενάγουσα προς αποκατάσταση της επιπρόσθετης ζημίας που υφίσταται, υπολογιζομένης σε 1 500 000 ευρώ σε αυτό το στάδιο, υπό την επιφύλαξη αυξήσεως ή μειώσεως κατά τη διάρκεια της δίκης,
            
         
               —
            
            
               στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής-αγωγής, η προσφεύγουσα-ενάγουσα προβάλλει δύο λόγους.
   
               1.
            
            
               Ο πρώτος λόγος αντλείται από το ότι ο Εκτελεστικός Οργανισμός Έρευνας (ΕΟΕ) δεν δύναται να βασίζεται σε έκθεση έρευνας η οποία καταρτίσθηκε βάσει αποδεικτικών στοιχείων που συνελέγησαν παράνομα για να αιτιολογήσει την απόφασή της να αναστείλει την καταβολή του συνόλου των οφειλόμενων ποσών στην προσφεύγουσα-ενάγουσα. Η προσφεύγουσα-ενάγουσα υποστηρίζει ότι, στο μέτρο που ο ΕΟΕ βασίστηκε σε παράνομα συλλεγείσες αποδείξεις, τόσο η αναστολή των πληρωμών όσο και η καταγγελία των συμβάσεων επιχορηγήσεως είναι παράνομες.
            
         
               2.
            
            
               Ο δεύτερος λόγος αντλείται από την παραβίαση της αρχής αναλογικότητας, στο μέτρο που οι διάφορες εκθέσεις τεχνικών ελέγχων καταλήγουν αδιακρίτως στο συμπέρασμα ότι η προσφεύγουσα-ενάγουσα χρησιμοποιούσε τους πόρους σύμφωνα με τις αρχές οικονομίας, αποδοτικότητας και χρηστής χρηματοοικονομικής διαχείρισης. Ως εκ τούτου, ο ΕΟΕ δεν μπορεί να ισχυριστεί ότι διαπιστώθηκαν παρατυπίες στις οποίες υπέπεσε η προσφεύγουσα-ενάγουσα, στο πλαίσιο άλλων επιχορηγήσεων, ούτως ώστε να δικαιολογείται η καταγγελία και η αναστολή του συνόλου των πληρωμών στις επίμαχες συμβάσεις επιχορηγήσεως. Επιπλέον, η συμμετοχή της προσφεύγουσας-ενάγουσας στις συμβάσεις επιχορηγήσεως αποτελεί τη μοναδική πηγή της χρηματοδοτήσεως, η δε έλλειψη νέων ευρωπαϊκών έργων θα είχε ως αναπόφευκτο αποτέλεσμα την πτώχευσή της.